El manual de Calligra Stage

# El manual de Calligra Stage

Lucock, Neil `<neil@nlucock.freeserve.co.uk>`

Tateneni, Krishna `<tateneni@pluto.njcc.com>`

Mahfouf, Anne-Marie `<annma@kde.org>`

Cramblitt, Gary `<garycramblitt@comcast.net>`

Traductor: Rafael Carreras
Traductor: Antoni Bella
revisió 2.6 (9 de desembre de 2012)

Dret de reproducció © 1999, 2000 Tateneni, Krishna

Dret de reproducció © 2001, 2002 Lucock, Neil

Dret de reproducció © 2005 Mahfouf, Anne-Marie

Dret de reproducció © 2006 Gary Cramblitt

Avís legal

Calligra Stage és el programa de presentacions de la suite d'aplicacions de productivitat Calligra.

Capítol 1. Introducció
Introducció

# Capítol 1. Introducció

### Important

Si us plau, mireu http://docs.kde.org per a versions actualitzades d'aquest document.

El Calligra Stage és el programa de presentacions de la suite de productivitat Calligra. Usant el Calligra Stage, podeu preparar un conjunt de diapositives per a usar-les en una presentació de diapositives a la pantalla o per a imprimir. Les diapositives poden incloure text i gràfics en un diversos formats i, naturalment, podeu incrustar-hi tota mena d'objectes usant el KParts.

La suite de productivitat Calligra està composta per una sèrie d'aplicacions dissenyades per a treballar juntes. Hi ha disponible documentació general del Calligra, així com manuals per a cada component de la suite. Altres components del Calligra són:

- Calligra Words -un processador de text basat en marcs-.

- Calligra Tables -una aplicació de full de dades-.

El Calligra és un projecte de programari lliure (o de codi font obert) sota els termes de la Llicència Pública General de GNU.

Capítol 2. Una guia d'aprenentatge pas a pas
Una guia d'aprenentatge pas a pas

# Capítol 2. Una guia d'aprenentatge pas a pas

Lucock, Neil `<neil@nlucock.freeserve.co.uk>`

Tateneni, Krishna `<tateneni@pluto.njcc.com>`

Mahfouf, Anne-Marie `<annemarie.mahfouf@free.fr>`

Traductor: Rafael Carreras

En aquest capítol, s'introdueix al Calligra Stage usant una guia d'aprenentatge senzilla. Farem els passos més bàsics que concerneixen la creació d'una presentació, i afegint alguns efectes bàsics.

## Iniciant un document nou

Quan engegueu el Calligra Stage, apareix el diàleg habitual d'inici del Calligra.

Seleccioneu Pantalla a l'esquerra i seleccioneu la plantilla etiquetada com a Buit (marcada en blau a la captura de pantalla de dalt) clicant-hi en ella. Podeu marcar Usa sempre aquesta plantilla per a fer-la la plantilla per omissió.

Ara cliqueu Usa aquesta plantilla. Això fa que aparegui la finestra de l'editor de diapositives, on podeu veure-les i editar-les (i també els objectes que hi ha a dins).

De moment, només tenim una diapositiva buida, de manera que seleccionem la diapositiva superior esquerra amb el quadre de text senzill des de l'acoblador Disposició de la diapositiva.

Feu doble clic al quadre de text. El cursor canvia a la barra vertical per a mostrar que ara podeu teclejar algun text.

Endavant, escriviu algun text!

Cliqueu fora del text per a desseleccionar el quadre de text una vegada finalitzeu d'escriure.

Afegeix una pàgina nova
Afegeix una pàgina nova

## Afegeix una pàgina nova

Ara afegirem una diapositiva nova al nostre document. Per a fer-ho, cliqueu el menú Diapositiva, i cliqueu a Insereix una diapositiva.

Ara podeu decidir l'aspecte de la diapositiva nova. Aquest cop, seleccioneu una disposició en columnes (ressaltada en blau).

La disposició nova de la diapositiva apareixerà ara a la finestra d'edició. Per a canviar entre les pàgines de la vostra presentació, podeu seleccionar les diapositives a la subfinestra de l'esquerra (marcada en blau per a aquesta captura de pantalla).

La diapositiva nova té dos quadres de text. N'hi ha un per a un títol i un altre per a posar-hi llistes d'elements.

Doblecliqueu-hi i escriviu un títol. Llavors doblecliqueu al segon quadre de text amb els pics. Noteu que apareix un punt automàticament quan comenceu a escriure. Escriviu algun text i finalitzeu el paràgraf amb les tecles Intro o Retorn. Tal com aneu escrivint paràgrafs nous, apareixeran pics nous al davant automàticament.

Podeu desseleccionar el quadre de text clicant-hi a fora.

Inserir una imatge
Inserir una imatge

## Inserir una imatge

Torneu ara a la primera diapositiva. Useu la llista de diapositives de l'esquerra de la vostra pantalla.

En aquesta secció, donarem una mica de vida a la nostra presentació afegint-hi un bonic logotip a la pàgina del títol. Per a fer-ho, el primer pas és habilitar l'acoblador Afegeix una forma utilitzant Arranjament → Acobladors des del menú.

Ara seleccioneu una imatge a l'acoblador Afegeix una forma i feu clic amb el botó esquerre del ratolí a on vulgueu posar el logotip amb la seva mida original o dibuixeu un rectangle amb el cursor del ratolí (feu clic amb el botó esquerre del ratolí i manteniu-lo premut) per a especificar la mida i la posició del logotip.

Apareixerà un diàleg per a la selecció de fitxers. Per a aprendre sobre aquest o d'altres diàlegs estàndards del KDE, si us plau, consulteu la documentació del KDE. Podeu navegar-hi clicant les icones de carpeta o usant els botons d'estil navegador de la barra d'eines. Clicant la fletxa amunt anireu un nivell de carpeta més amunt.

Seleccioneu un fitxer i feu clic a D'acord.

Ara la imatge s'inserirà a la diapositiva i hi haurà nanses de selecció (petits quadrats) visibles al voltant de la vora del gràfic.

Poseu el cursor dins del logotip i arrossegueu-lo cap al mig del títol de la pàgina. Llavors useu les nanses de selecció per a donar-li la mida apropiada.

Ja està. Ara ja teniu una imatge al títol de la pàgina!

Inserir un objecte del Calligra
Inserir un objecte del Calligra

## Inserir un objecte del Calligra

Inserirem un altre objecte del Calligra sota la imatge, per exemple un diagrama.

Cada objecte sostingut pel Calligra es pot incrustar en una diapositiva al Calligra Stage. Escollim un diagrama des de l'acoblador Afegeix una forma.

Seleccioneu Diagrama i llavors enquadreu amb el ratolí l'àrea on voleu posar el vostre diagrama a la diapositiva del Calligra Stage.

Quan deixeu anar el botó del ratolí, s'afegirà una plantilla de diagrama a la diapositiva. Quan treballeu en el diagrama, les seves Opcions de l'eina apareixeran a l'acoblador.

Per a moure, canviar la mida o fins i tot suprimir el diagrama incrustat canvieu a l'eina Manipulació bàsica de la forma i feu clic dintre de qualsevol lloc de l'àrea del diagrama. Ara hauria d'aparèixer una vora ombrejada en diagonal i amb un petit quadrat groc a cada cantonada i al mig de cada vora.

Si moveu el cursor sobre qualsevol dels quadrats, aquests haurien de canviar a una fletxa doble. Podeu canviar la mida del diagrama arrossegant un d'aquests quadrats amb el botó esquerre del ratolí premut. Per a suprimir el diagrama, feu clic dret sobre un dels quadrats i seleccioneu Suprimeix.

Per a moure el diagrama moveu el cursor que està dins seu. El cursor s'hauria de convertir en una creu, premeu el botó esquerre del ratolí i podreu arrossegar el diagrama a on voleu que resti.

Per a restaurar el diagrama a la seva aparença normal simplement feu clic en algun lloc fora de l'àrea del diagrama.

Per a canviar el format mateix del diagrama feu doble clic esquerre dintre de l'àrea del diagrama. El diagrama Opcions de l'eina hauria d'aparèixer a l'acoblador. Podeu usar aquestes eines per a editar les propietats del diagrama, com el tipus de diagrama, les etiquetes, els eixos i les dades.

Cliqueu amb el botó esquerre del ratolí fora del diagrama per a tornar a la diapositiva del Calligra Stage.

Un simple clic al diagrama us permetrà de canviar-lo de lloc i també d'arrossegar les vores per a fer-lo més gran, com qualsevol objecte del Calligra Stage. Doblecliqueu al diagrama per a anar al mode KChart i modifiqueu qualsevol propietat del diagrama.

Canviar el color del text del títol
Canviar el color del text del títol

## Canviar el color del text del títol

Acabarem canviant el color del text del títol de negre a blau. Per a fer-ho, seleccioneu el text del títol dobleclicant al quadre de text i seleccionant-ne el text.

Obrireu el selector de color fent clic sobre la icona a les opcions de l'edició de text (aquesta icona té un consell Color de text...)

Canviar el color a blau.

Canviar el color del text seleccionat canvia la seva aparença. El color exacte en què canvia el text depèn de l'esquema de colors del vostre sistema.

### Nota

La selecció de color del text també està disponible a la pestanya Decoracions del diàleg Selecció de la lletra. Obriu aquest diàleg amb Lletra al menú Format o des del menú contextual.

Ara cliqueu a fora del text per a desseleccionar-lo.

Ara que hi ha dues diapositives, per què no provar una presentació de diapositives! Per a engegar la presentació, premeu el botó Comença la presentació de la barra d'eines. Apareixerà la primera diapositiva a la vostra pantalla.

Per a avançar de la primera diapositiva a la següent, cliqueu a qualsevol lloc de la pantalla, o useu la tecla Av Pàg.

Per a sortir de la presentació de diapositives, premeu la tecla Esc.

Capítol 3. Guies detallades
Guies detallades

# Capítol 3. Guies detallades

Lucock, Neil `<neil@nlucock.freeserve.co.uk>`

Tateneni, Krishna `<tateneni@pluto.njcc.com>`

Hards, Brad `<bradh@frogmouth.net>`

Allen, Danny `<danny@dannyallen.co.uk>`

Mahfouf, Anne-Marie `<annemarie.mahfouf@free.fr>`

Traductor: Rafael Carreras

Aquest capítol descriu com realitzar algunes tasques comunes amb el Calligra Stage.

## Crear una presentació de diapositives HTML

Exporta una presentació existent en pàgines en HTML estàndard amb ajudes de navegació.

Primer, feu una presentació nova, o obriu-ne una d'existent. Llavors, cliqueu a Fitxer Exporta com a HTML...

Obtindreu un diàleg preguntant per uns pocs detalls:

Ompliu els camps Títol i Autor. Seleccioneu les diapositives a exportar. Si voleu canviar un nom utilitzat en la pàgina HTML per a cada diapositiva, feu doble clic sobre el nom i editeu la línia.

A l'àrea Vista prèvia de la sortida es mostraran les diapositives en miniatures i podreu comprovar l'ordre correcte de les diapositives i navegar per la presentació amb els botons < i >.

Ara podeu seleccionar un full d'estil amb la configuració de les opcions HTML.

Per a produir la vostra presentació HTML, premeu el botó Exporta i seleccioneu una carpeta.

El que tenim ara són les carpetes noves `html/` i `pics/`, creades en el lloc que hem indicat abans quan arranjàvem el camí:

També hi ha un fitxer `index.html` per a engegar la vostra presentació de diapositives web.

Podeu veure com treballa usant el vostre gestor de fitxers o navegador per a obrir el fitxer `index.html`. Cliqueu on marca i es mostrarà la primera diapositiva de la vostra presentació. Es comportarà com una presentació de diapositives del Calligra Stage.

Cada clic de la fletxa us porta a la diapositiva següent o prèvia. Per a anar enrere a l'inici de la presentació de diapositives, cliqueu la icona de diapositiva.

### Suggeriment

Per a compartir la vostra presentació amb el món, transferiu els fitxers acabats de produir a una localització de xarxa accessible (o sigui, lloc web), recordant de mantenir intacta l'estructura de la carpeta.

Crear plantilles de Calligra Stage
Crear plantilles de Calligra Stage

## Crear plantilles de Calligra Stage

És molt fàcil crear una plantilla nova pel Calligra Stage.

Si heu fet una presentació amb un estil que voleu usar de nou, podeu desar-la com a una plantilla.

Aquesta guia d'aprenentatge mostrarà com podeu fer una plantilla nova i desar-la.

Obriu el Calligra Stage i creeu un document nou.

Per a afegir una mica de gràcia a una diapositiva en blanc, podem canviar-li el fons - feu-ho seleccionant l'eina Fons del document a l'acoblador Eines-.

Volem que el fons es vegi atractiu, així que podeu optar per utilitzar una imatge com a fons fent clic al botó Defineix una imatge: experimenteu, però manteniu-lo agradable!

Ara la pàgina ha de tenir el fons que voleu. Creeu un quadre de text, i teclegeu una capçalera per a la vostra diapositiva:

Quan estigueu satisfets amb la vostra plantilla, aneu a Fitxer → Desa com a i seleccioneu el tipus de fitxer Plantilla de presentacions OpenDocument al diàleg de fitxers.

Capítol 4. Pistes generals i trucs per a grans presentacions
Pistes generals i trucs per a grans presentacions

# Capítol 4. Pistes generals i trucs per a grans presentacions

Lucock, Neil `<neil@nlucock.freeserve.co.uk>`

Tateneni, Krishna `<tateneni@pluto.njcc.com>`

Traductor: Rafael Carreras

Molt bé, heu decidit d'usar el Calligra Stage per a la vostra presentació. Abans de començar a fer transparències o diapositives animades, aneu a cercar un paper i seieu en una taula lluny de l'ordinador. No importa si feu una classe o intenteu convèncer el vostre cap que s'ha d'adoptar el vostre pla, política o idea, cal que doneu forma al que voleu dir. Escriviu tots els temes que heu de cobrir, intenteu posar-los en l'ordre que penseu que tindran més sentit. No poseu encara cap detall, només decidiu els titulars i l'estructura de la vostra xerrada.

A sota de cada títol, feu una anotació amb els fets que heu de cobrir. Intenteu construir un argument convincent. Considereu agrupar els vostres fets entre els quals cal incloure, els que s'haurien d'incloure i els que estaria bé cobrir si tinguéssiu molt de temps.

Un cop escrites totes les coses que heu de dir, considereu el temps disponible per a fer-ho. Deu minuts sembla una barbaritat quan comenceu, però és molt difícil explicar moltes coses en un temps tan curt. Agafeu el vostre paper i un rellotge. Practiqueu la vostra presentació un cop i un altre. Això té molts beneficis. Primer, aconseguiu el temps correcte. Si algú us diu que teniu deu minuts, no sobrepasseu mai el temps permès. Segon, quan ho feu davant de l'audiència, no serà el primer cop que feu la presentació. Tercer, teniu les paraules al vostre cap. Trobareu maneres de dir coses sobre el tema. Si us heu sentit diverses vegades donar la presentació, sabreu què heu de dir a continuació i com ho heu de dir.

El Calligra Stage no produeix les notes del conferenciant en el moment d'escriure, sinó que estic content d'usar simples diapositives. Produïu algunes diapositives, per a imprimir en paper normal, i algunes per a usar-les amb un projector. Feu el text de les diapositives agradable i gran. Heu de ser capaç de veure-ho en la distància. Jo uso mides de 14 o 16 punts. Experimenteu per a trobar una mida que llegiu fàcilment. Jo mai escric un script.

Si heu de fer servir un projector de transparències, apreneu primer com usar-lo. Assegureu-vos que la làmpada funciona, que la làmpada de reserva està encara bé. Netegeu les lents i el plat de mostra. Si no esteu acostumat a treballar amb projectors, practiqueu. Assegureu-vos que la pantalla de projecció està neta. Segurament és millor, quan us cronometreu, que us doneu un marge de cinc segons per a canviar cada transparència. D'aquesta manera, no haureu de córrer. Si us cal apuntar a alguna cosa de la transparència, podeu fer servir un punter i apuntar a la pantalla, cerqueu un punter làser o poseu un llapis a la transparència mateixa. Aneu amb compte, aquestes tendeixen a sortir de lloc quan toqueu la taula.

Considereu el lloc on heu d'estar. No podeu quedar-vos davant de la vostra pantalla, així que a un costat és probablement la millor opció si voleu que la vostra audiència hi pugui veure. Jo projecto normalment una imatge en una pissarra blanca i hi escric amb els retoladors. Si useu un PC amb un projector digital, podeu dibuixar sobre les diapositives amb l'eina de llapis del Calligra Stage. Recordeu: dibuixar a mà alçada amb un ratolí, és una cosa que requereix pràctica. Si useu un projector convencional, podeu fer servir les transparències generades amb ordinador i un llapis a sobre.

Quan feu una presentació, no mireu accidentalment a la llum, és fàcil de fer-ho. Si no heu de fer servir la màquina durant uns minuts, apagueu-la. Practiqueu per a decidir on us col·locareu. Comproveu els endolls de la sala que usareu, mireu com funcionen les persianes i on són els interruptors. Una bona preparació no només us fa menys propensos a les errades (que poden ser un malson davant d'una audiència), sinó que us donen confiança. Tingueu sempre un «Pla B» llest per si alguna cosa no funciona. Porteu una còpia en paper de les vostres diapositives. Podeu fotocopiar-les i distribuir-les entre l'audiència si l'equip falla.

Encara no he dit gaire sobre el contingut. De moment, tot el que teniu és un paper amb tot el que voleu dir. Abans de fer res, pregunteu-vos si s'entendrà més bé el que direu amb una imatge. Les presentacions dolentes consisteixen en una sèrie de diapositives plenes de text. El presentador llegeix llavors la diapositiva a l'audiència (que ja l'ha llegit, perquè poden llegir més de pressa del que qualsevol ho pot dir en veu alta). Intenteu evitar escriure res a la diapositiva, excepte un títol i un número. Feu un dibuix sobre què voleu dir, llavors expliqueu-los el dibuix. D'aquesta manera, ells no van per davant vostre (poden llegir més de pressa del que parleu, recordeu?) i fa l'efecte que us ho sabeu de memòria. Però no us ho sabeu, useu les imatges com a una sèrie de guies. La diapositiva donarà suport a què esteu dient, no ho duplicarà. La diapositiva ha de ser el focus d'atenció de l'audiència, no una distracció.

Un exemple. Jo ensenyo el personal ferroviari com respondre als accidents. Volia fer servir una diapositiva per a debatre com es poden moure càrregues perilloses des d'un vehicle de raïls a un vehicle de carretera després d'un accident. La diapositiva que vaig fer tenia un dibuix simple d'un vagó de tanc, els que s'usen per a carregar gasos o benzina. Al lateral vaig escriure-hi «Empresa Química Letal» de manera que no ho havia d'explicar. Volia explicar molts punts importants. Primer, heu de tenir tots els cables elèctrics sense electricitat si estan dins una certa distància. Vaig dibuixar una torre d'alta tensió i una fletxa amb la distància de seguretat. Llavors volia dir que no es poden transferir els continguts del vagó en l'obscuritat o sota una tempesta. Vaig dibuixar una lluna i un raig sobre el vehicle. Heu d'aconseguir assessorament d'especialistes, així que vaig dibuixar un paper amb la paraula «Pla» a prop del vehicle. També cal assegurar-se que el vehicle no es mogui quan es treu el pes de dins. Vaig dibuixar petits bloquejadors vermells a les rodes. Tot el que necessito dir sobre aquest tema és al dibuix i aquest em diu què és el que haig de dir. Quan he acabat de cobrir tots els aspectes del dibuix, ja he acabat amb aquest tema.

En general, useu una diapositiva o dibuix només si mostra alguna cosa que afegeix quelcom a allò que esteu dient. Finalment, relaxeu-vos i no intenteu córrer per tota la presentació. Parleu a l'audiència, no per a ells, i recordeu que una presentació és sobre qualsevol missatge que intenteu transmetre. El Calligra Stage és una eina útil. Us pot ajudar a aconseguir transmetre el missatge, però no us pot fer la feina.

Capítol 5. Els elements del menú i la barra d'eines
Els elements del menú i la barra d'eines

# Capítol 5. Els elements del menú i la barra d'eines

Lucock, Neil `<neil@nlucock.freeserve.co.uk>`

Tateneni, Krishna `<tateneni@pluto.njcc.com>`

Mahfouf, Anne-Marie `<annemarie.mahfouf@free.fr>`

Traductor: Rafael Carreras

El Calligra Stage presenta diferents tipus d'interfícies per a interactuar amb el programa. Potser el tipus més familiar d'interfície és el menú que apareix a la part de dalt de la finestra del Calligra Stage.

Clicant als elements del menú obtindreu una llista d'ordres de les quals podeu elegir la que us cal. Es pot accedir a moltes de les ordres directament teclejant Ctrl o Alt i una altra tecla. A la següent secció, es descriu breument cadascuna de les ordres del menú.

## Les barres d'eines

### Manipulant les barres d'eines

A més dels menús, el Calligra Stage també té una barra d'eines. La barra d'eines es compon d'una col·lecció d'icones. Una icona de la barra d'eines sovint presenta una drecera còmoda per a una ordre que es troba en un dels menús.

Podeu moure la barra d'eines desbloquejada arrossegant la nansa de l'esquerra. La barra d'eines desbloquejada es pot «acoblar» o afegir a qualsevol costat de la finestra del Calligra Stage. Si voleu, també podeu tenir la barra d'eines «flotant» a la seva pròpia finestra, separada de la finestra principal del Calligra Stage.

Si no us agrada arrossegar les barres d'eines, feu clic dret al mànec i emergirà un menú.

Escollir l'element de menú Posició del text, porta a un menú addicional que permet controlar l'aparença dels elements a la barra d'eines. Aquest menú addicional en cascada es mostra a la captura de pantalla següent:

Podeu escollir de mostrar els elements de la barra d'eines com a texts en comptes d'icones, o fins i tot combinar les icones i el text. Si voleu ambdues coses, el menú en cascada us permet de seleccionar si el text ha d'aparèixer sota les icones o a sobre d'aquestes.

En la vista de només icones, si no sabeu el que significa una icona en particular, podeu mantenir el punter del ratolí sobre la icona, i després d'un segon o menys, apareixerà un petit consell en un quadre de text ressaltat.

L'element Orientació al menú emergent té a veure amb la ubicació de la barra d'eines. Podeu escollir qualsevol dels quatre costats de la finestra del Calligra Stage.

En les següents seccions s'expliquen els menús del Calligra Stage.

El menú Fitxer
El menú Fitxer

## El menú Fitxer

Fitxer → Nou (Ctrl+N)

  Comença una presentació nova. S'obrirà el diàleg d'inici, que us permet d'escollir una plantilla per a la vostra presentació.

Fitxer → Obre... (Ctrl+O)

  Obre una presentació existent. Apareixerà un diàleg estàndard d'obrir fitxer del KDE, permetent-vos d'escollir un fitxer per a obrir.

Fitxer → Obre recent

  Mostra una llista dels fitxers oberts recentment per tal que pugueu escollir.

Fitxer → Desa (Ctrl+S)

  Desa la presentació oberta. Si no l'heu desat prèviament, se us preguntarà el nom per al fitxer. Si prèviament heu desat la presentació, aquesta es tornarà a desar amb el mateix nom.

Fitxer → Desa com a...

  Desa la presentació oberta amb un nom nou.

Fitxer → Recarrega

  Recarrega el fitxer actiu.

Fitxer → Importa...

  Importa una presentació que s'hagi creat en un dels molts formats comuns.

Fitxer → Exporta...

  Exporta la presentació oberta a un dels molts formats comuns per a usar-la amb una altra aplicació, o per a compartir-la amb algú que no tingui accés al Calligra Stage.

Fitxer → Correu...

  Obre un missatge nou de correu electrònic en el vostre client de correu electrònic seleccionat amb el document actual del Calligra Stage adjuntat.

Fitxer → Exporta com a HTML...

  Engega l'assistent HTML, que es descriu a la secció «Crear una presentació de diapositives HTML».

Fitxer → Imprimeix... (Ctrl+P)

  Imprimeix la presentació. Més precisament, obre el diàleg d'arranjaments d'impressió, on podeu ajustar els arranjaments abans d'imprimir la vostra presentació.

Fitxer → Visualització prèvia...

  Mostra la presentació amb un visualitzador, exactament com quedaria si s'imprimís.

Fitxer → Informació del document

  Us permet d'introduir la informació sobre el document. Això inclou informació sobre l'autor, i un resum dels continguts del document.

Fitxer → Tanca (Ctrl+W)

  Tanca la presentació actual. Se us donarà l'oportunitat de desar els canvis primer.

Fitxer → Surt (Ctrl+Q)

  Tanca el Calligra Stage. Primer us donarà l'oportunitat de desar tots els canvis en totes les presentacions obertes.

El menú Edita
El menú Edita

## El menú Edita

Edita → Desfés: `última tasca` (Ctrl+Z)

  Desfà l'última acció que heu fet.

Edita → Refés: `última tasca desfeta` (Ctrl+Maj+Z)

  Refà l'última acció que heu desfet. Si no heu desfet cap acció, o l'última acció no és reversible, aquest element del menú estarà inhabilitat.

Edita → Retalla (Ctrl+X)

  Copia l'element seleccionat al porta-retalls i l'elimina del document.

Edita → Copia (Ctrl+C)

  Copia l'element seleccionat al porta-retalls i el deixa intacte a la vostra presentació.

Edita → Enganxa (Ctrl+V)

  Insereix els continguts del porta-retalls a la vostra presentació.

Edita → Suprimeix (Ctrl+Supr)

  Elimina l'element seleccionat de la vostra presentació.

Edita → Selecciona-ho tot (Ctrl+A)

  Selecciona tots els objectes i text de la diapositiva actual.

Edita → Desselecciona (Ctrl+Maj+A)

  Desselecciona qualsevol objecte seleccionat.

Edita → Cerca... (Ctrl+F)

  Cerca el text a la presentació.

Edita → Cerca la següent (F3)

  Cerca la següent ocurrència d'un tros de text a la presentació.

Edita → Cerca l'anterior (Maj+F3)

  Cerca l'ocurrència anterior d'un tros de text en una presentació.

Edita → Reemplaça... (Ctrl+R)

  Reemplaça una o més ocurrències d'un tros de text a la vostra presentació amb un altre tros de text.

El menú Visualitza
El menú Visualitza

## El menú Visualitza

Visualitza → Vista nova

  Obre una altra finestra amb la mateixa presentació carregada de manera que pugueu treballar en més d'una diapositiva a la vegada.

Visualitza → Normal (Ctrl+F5) Visualitza → Notes (Ctrl+F6) Visualitza → Ordenador de diapositives (Ctrl+F7)

  Alterneu amb aquestes accions entre els modes de vista «Normal», on editeu les diapositives, la vista «Notes», el qual mostra una vista prèvia de les diapositives amb un quadre de text per a les vostres anotacions per a la diapositiva real i la vista «Ordenador de diapositives», des d'on podreu canviar el nom, retallar, copiar i enganxar a les diapositives i disposar-les per a la vostra presentació.

Visualitza → Mostra les diapositives mestres (Ctrl+F8)

  Commuta la visualització de la diapositiva mestra on podeu posar objectes que voleu que apareguin en cada diapositiva de la vostra diapositiva.

Visualitza → Mostra la graella

  Si està habilitat, el Calligra Stage mostrarà una graella de punts representant les interseccions de línies imaginàries horitzontals i verticals. Podeu usar aquests punts per a posicionar amb precisió els objectes de la diapositiva.

Visualitza → Ajusta a la graella

  Si està habilitat, quan inseriu o moveu objectes a la diapositiva, la cantonada superior esquerra de l'objecte s'«ajustarà» o es mourà, al punt de la graella més proper.

  Això redueix la vostra llibertat de posicionar lliurement els objectes de la diapositiva, però també ajuda a alinear els objectes de manera precisa. S'inhabilita fàcilment amb aquesta entrada del menú, permetent-vos el millor d'ambdós mons.

Visualitza → Mostra les guies

  Quan treballeu amb el Calligra Stage, podeu disposar d'una «línia guia» per a les regles vertical o horitzontal al vostre document. Aquesta línia no s'imprimirà ni es mostrarà en la presentació final, és només per a ajudar-vos a alinear objectes a la pantalla. Si aquest element està activat, aquestes línies guia són visibles. Si està desactivat, no ho són.

  Les línies guia funcionen per a totes les diapositives i us permeten d'alinear objectes de la mateixa manera per múltiples diapositives.

  Desactivar (amagar) les línies guia no les suprimeix. Si heu creat línies guia, i llavors inhabiliteu aquest element, només tornant-lo a activar ja tindreu les línies guia com les havíeu creat.

Visualitza → Apropa/Allunya

  Aquest submenú us permet apropar o allunyar la diapositiva. Hi ha disponibles molts nivells predefinits, incloent-hi Encaixa a la pàgina, per a escalar tota la diapositiva per tal que sigui visible en la mida de finestra que teniu oberta, i Encaixa a l'amplada de la pàgina per a escalar la diapositiva perquè encaixi amb tota l'amplada de la finestra, malgrat que potser l'haureu de desplaçar verticalment. També hi ha moltes altres possibilitats d'escala, des del 33% fins al 500%.

El menú Insereix
El menú Insereix

## El menú Insereix

Insereix → Variable

  Aquí podeu inserir una variable que s'omple amb un valor que es pot actualitzar tal com actualitzeu el document.

Insereix → Importa la presentació de diapositives...

  Insereix una presentació ja existent. Apareixerà un diàleg estàndard d'obrir fitxer del KDE, que us permetrà d'escollir una Presentació OpenDocument (.odp), que s'inserirà després de l'última diapositiva de la presentació actual.

Insereix → Insereix imatges com a diapositives...

  Utilitzeu aquest element de menú per a inserir una o diverses imatges, cadascuna s'inserirà en una diapositiva nova. Això és útil per a les persones que volen utilitzar Calligra Stage per a crear una presentació de diapositives.

Insereix → Escaneja una imatge...

  Escaneja una imatge amb un escàner. Això requereix que tingueu instal·lat un escàner. Obre un diàleg d'escaneig que us permetrà usar l'escàner.

El menú Format
El menú Format

## El menú Format

Format → Lletra...

  El diàleg Selecció de la lletra conté opcions per als segments seleccionats de text.

  Amb aquest diàleg, podeu canviar la lletra, l'estil i mida del text seleccionat. La quadre de vista prèvia de baix us permet d'aproximar els canvis abans de fer-ho.

Format → Paràgraf... (Ctrl+Alt+P)

  El diàleg Format del paràgraf conté els arranjaments per a blocs llargs de text, com els paràgrafs. Usant aquest diàleg podeu arranjar el sagnat, l'interlineat, la llista numerada o amb punt i les vores.

Format → Gestor d'estils (Ctrl+Alt+S)

  El Gestor d'estils us permet de crear un conjunt complet d'atributs que es poden aplicar al text seleccionat tot d'una.

Format → Format de pàgina...

  Us permet d'arranjar els detalls de la pàgina. Podeu especificar els formats dels marges i l'orientació (vertical o horitzontal). Hi ha moltes plantilles com pantalla, A4 i US legal.

El menú Diapositiva
El menú Diapositiva

## El menú Diapositiva

Diapositiva → Insereix una diapositiva

  Insereix una diapositiva nova després de l'actual.

Diapositiva → Copia la diapositiva

  Copia la diapositiva actual al porta-retalls.

Diapositiva → Suprimeix la diapositiva

  Suprimeix la pàgina actual de la presentació. Se us preguntarà per a confirmar aquesta acció.

Diapositiva → Diapositiva anterior (Re Pàg)

  Va enrere a la diapositiva anterior de la presentació de diapositives.

Diapositiva → Diapositiva següent (Av Pàg)

  Va a la següent diapositiva de la presentació de diapositives.

Diapositiva → Primera diapositiva (Ctrl+Inici)

  Va directament a la primera diapositiva de la presentació de diapositives.

Diapositiva → Última diapositiva (Ctrl+Fi)

  Va immediatament a l'última diapositiva de la presentació de diapositives.

El menú Presentació
El menú Presentació

## El menú Presentació

Presentació → Comença la presentació → Des de la diapositiva actual (Maj+F5)

  Comença la presentació de diapositives des de la diapositiva actual.

Presentació → Comença la presentació → Des de la primera diapositiva (F5)

  Comença la presentació de diapositives des de la primera diapositiva.

Presentació → Configura la presentació de diapositives...

  Podeu arranjar les propietats de la presentació de diapositives aquí, incloent-hi mostrar la durada en pantalla, quines diapositives s'hi ha d'incloure i molts altres arranjaments globals.

El menú Arranjament
El menú Arranjament

## El menú Arranjament

El menú Arranjament permet de personalitzar el Calligra Stage.

Arranjament → Mostra barra d'eines

  En aquest menú, podeu habilitar i inhabilitar la visualització de la barra d'eines.

Arranjament → Configura dreceres...

  Configura dreceres permet assignar una drecera de teclat a les accions que contenen els menús o les icones del Calligra Stage.

  Si intenteu assignar una drecera que ja s'estigui usant, us dinarà un missatge d'avís. Queda marcat el que voleu fer (a la imatge, he escollit de fer una drecera de teclat al Quant al KDE).

  Cliqueu el botó d'opció a la Personalització de l'arranjament de tecles i teclegeu el que voleu fer servir. Jo he assignat la tecla Control i Y per a obtenir el diàleg «Quant al KDE».

  El botó mostra què s'hi ha assignat. Cliqueu D'acord per a fer els canvis, cliqueu Per omissió per a restaurar el que sigui que s'hagi assignat per omissió, cliqueu Cancel·la per a no fer-hi res i abandonar el diàleg.

Arranjaments → Configura les barres d'eines...

  Configura les barres d'eines us permet d'afegir o suprimir icones de cadascuna de les barres d'eines.

  A la part superior és una llista desplegable per a poder escollir quina barra d'eines voleu modificar. A la imatge està seleccionada la barra d'eines Fitxer. Si voleu afegir-hi la icona Acobladors a aquesta barra d'eines, cliqueu l'entrada de la finestra de l'esquerra. La fletxa que apunta a la dreta esdevé disponible, si cliqueu la fletxa, s'afegeix l'entrada Acobladors a la barra d'eines seleccionada. La fletxa esquerra esdevé disponible quan cliqueu a la finestra dreta. Això us permet d'eliminar una icona de la barra d'eines. Les fletxes cap amunt i cap avall esdevenen actives quan seleccioneu un element de la finestra dreta. També podeu moure l'element marcat amunt i avall amb les tecles de fletxa del teclat. Clicant les fletxes podeu canviar l'ordre de les entrades al menú.

Arranjament → Temes

  Tria el tema de color per a la finestra de Calligra Stage. Podeu triar un dels esquemes de colors predefinits o seleccionar Configuració... per a obrir el mòdul per a la selecció de color d'Arranjament del sistema.

Arranjament → Configura Stage...

  Mireu la secció configura Calligra Stage per a una explicació completa de tots els arranjaments del Calligra Stage.

El menú Ajuda
El menú Ajuda

## El menú Ajuda

Ajuda → Manual del Calligra Stage (F1)

  Inicia el sistema d'ajuda del KDE mostrant les pàgines d'ajuda per al Calligra Stage (aquest document).

Ajuda → Què és això? (Maj+F1)

  Canvia el cursor del ratolí a una combinació entre fletxa i interrogant. Fent clic a sobre dels elements del Calligra Stage se us obrirà una finestra d'ajuda (si existeix per a aquest element en particular) explicant la funció de dit element.

Ajuda → Informa d'un error...

  Obre un diàleg d'informe d'errors a on podreu informar d'un error o requerir una característica «wishlist».

Ajuda → Canvia l'idioma de l'aplicació...

  Obre un diàleg des d'on podreu editar les opcions Idioma principal i Idioma de reserva per a aquesta aplicació.

Ajuda → Quant al Calligra Stage

  Us mostrarà informació quant a la versió i el seu autor.

Ajuda → Quant al KDE

  Us mostrarà informació quant a la versió del KDE i altra informació bàsica.

Capítol 6. Configurant el Calligra Stage
Configurant el Calligra Stage

# Capítol 6. Configurant el Calligra Stage

Lucock, Neil `<neil@nlucock.freeserve.co.uk>`

Tateneni, Krishna `<tateneni@pluto.njcc.com>`

Mahfouf, Anne-Marie `<annemarie.mahfouf@free.fr>`

Traductor: Rafael Carreras

## El diàleg Configura el Calligra Stage

### Misc

Unitats

  Escolliu la unitat per defecte que s'usarà a les vostres diapositives.

Radi de nansa

  Si seleccioneu una forma amb l'eina per omissió (fletxa) veureu rectangles grocs i vermells. Aquests s'anomenen nanses (utilitzades per a canviar la mida, girar...) El radi de la nansa canvia la seva mida. Si les feu més grans serà més fàcil el seu ús.

Proximitat de selecció

  Aquesta opció defineix la precisió que necessiteu per a seleccionar una nansa.

Enganxa el desplaçament

  Aquesta només està activa si Enganxa en el cursor està inhabilitada. Si copieu una forma amb la drecera Ctrl+C i l'enganxeu amb Ctrl+V, i la ubiqueu en un lloc on ja hi ha una forma, aquest desplaçament s'utilitzarà per a enganxar la forma nova a la part inferior/dreta.

Enganxa en el cursor

  Inhabilita el desplaçament d'enganxar i inserir una forma enganxada a la posició del cursor del ratolí.

### Graella

Graella

Mostra la graella

  Si està habilitat, el Calligra Stage mostrarà una graella de punts representant les interseccions de línies imaginàries horitzontals i verticals. Podeu usar aquests punts per a posicionar amb precisió els objectes de la diapositiva.

Ajusta a la graella

  Si està habilitat, quan inseriu o moveu objectes a la diapositiva, la cantonada superior esquerra de l'objecte s'«ajustarà» o es mourà, al punt de la graella més proper.

  Això redueix la vostra llibertat de posicionar lliurement els objectes de la diapositiva, però també ajuda a alinear els objectes de manera precisa. S'inhabilita fàcilment amb aquesta opció, permetent-vos el millor d'ambdós mons.

Color de la graella:

  Podeu canviar aquí el color de la graella que és negre per omissió.

Espaiat

Podeu escollir de deixar la mateixa proporció per als dos arranjaments de sota amb la icona o de separar-los usant la icona .

Horitzontal:

  Arranja l'espai en mil·límetres entre dos punts d'una línia horitzontal de la graella. El valor per omissió és de 5 mil·límetres.

Vertical:

  Arranja l'espai en mil·límetres entre dos punts d'una línia vertical de la graella. El valor per omissió és de 5 mil·límetres.

### Document

Arranjaments del document

Desa automàticament cada:

  Podeu usar això per a ajustar com de sovint ha de desar el Calligra Stage un fitxer temporal. Si ho arrangeu a No desis automàticament, el Calligra Stage no desarà automàticament. Podeu ajustar el desament automàtic des d'1 minut a 60 minuts.

Crea un fitxer de còpia de seguretat:

  Si està marcat, això crearà un `.<nom>.odp.autosave.odp` a la carpeta on hi ha el vostre fitxer. Aquest fitxer de seguretat es pot usar en cas que hi hagués algun problema. El fitxer de seguretat s'actualitzarà cada cop que deseu el vostre document o cada cop que es realitzi un desament automàtic.

### Autor

Trieu un perfil d'autor per al vostre document.

Podeu afegir un perfil nou o suprimir el perfil actual utilitzant els botons a la dreta de la llista desplegable perfils.

Capítol 7. Crèdits i llicència
Crèdits i llicència

# Capítol 7. Crèdits i llicència

Calligra Stage

Drets d'autor del programa 1998-2000 per en Reginald Stadlbauer `(reggie AT kde.org)`

El mantenidor actual és Laurent Montel `(montel AT kde.org)`.

Col·laboradors

- Werner Trobin `(trobin AT kde.org)`.

- Faure, David `(faure AT kde.org)`

- Toshitaka Fujioka `(fujioka AT kde.org)`

- Lukáš Tinkl `(lukas AT kde.org)`

- Zachmann, Thorsten `(T.Zachmann AT zagge.de)`

- Ariya Hidayat `(ariya AT kde.org)`

- Percy Leonhardt `(percy AT eris23.de)`

Documentació basada en la feina amb drets d'autor 1999-2000 per Tateneni, Krishna. Algunes parts són copyright 2000-2002 Lucock, Neil `(neil AT nlucock.freeserve.co.uk)` i 2005 Mahfouf, Anne-Marie `(annma AT kde.org)`

Traductor de la documentació: Rafael Carreras `(rcarreras AT caliu.cat)`

Aquesta documentació està llicenciada d'acord amb les clàusules de la Llicència de Documentació Lliure de GNU.

Aquest programa està llicenciat d'acord amb les clàusules de la Llicència Pública General de GNU.